SVEVENDE TRAPPER: Trappen utgjør hovedattraksjonen i rommet. Den er like spektakulær som den er ulovlig. Foto: Foto: Espen Grønli

De omtales gjerne som designtrapper. Du finner dem særlig hjemme hos arkitekter og designere, men også hos andre med særskilt interesse for omgivelsenes estetiske uttrykk.

Designtrappene hylles i interiørpressen og diskuteres i bloggosfæren.

Og de har et slående fellestrekk: De tilfredsstiller ikke forskriftene til hvordan en trapp bør bygges.

Kort sagt: Slike trapper er forbudt.

Designerfelle

De to vanligste unnlatelsessyndene er manglende rekkverk eller for stor glippe mellom trinnene.

Interiørarkitekt MNIL Tove Seberg i Zett interiørdesign har designet en trapp som kan få kommunenes saksbehandlere til å hoppe i kontorstolen.

Trinnene er festet til veggen og synes å sveve i rommet. Men det er altså en grunn til at slike trapper ikke finnes i trappeleverandørenes sortiment.

- Tanken er at man med tiden skal oppføre et rekkverk av glass. Kunden synes imidlertid trappen ble så fin uten, og ønsker å leve litt med den nåværende løsningen en stund, sier Seberg til klikk.no.

ESTETIKK FREMFOR SIKKERHET: Trappen er designet av interiørarkitekt Tove Seberg. Eieren ønsket å vente med å montere glassrekkverk. Foto: Foto: Espen Grønli

Hva er viktigst av sikkerhet og estetikk?

TRAPP MED SÆRPREG: Trappen mangler rekkverk nederst og håndløper på den ene siden. De diagonale vaierene strider også trolig mot kravet til at det ikke skal kunne klatres i rekkverket. Design og produksjon ved Terje Lindahl. Foto: Foto: Kai Henning Simensen

- Sikkerhet. Men jeg mener at det ofte er mulig å få til begge deler.

Interiørarkitekten ser ikke på det som et problem at folk velger å overse trappeforskriftene.

- Vi snakker her om dyre, spesialdesignede løsninger som de færreste velger. Folk flest velger jo ferdigmodeller fra en eller annen trappeleverandør.

Stort utvalg trappemodeller

Hører du til folk flest, og velger en ferdigtrapp fra en trappeleverandør, holder du deg på den riktige siden av trappeloven.

Men selv om leverandørenes sortiment er variert, er det åpenbart ikke variert nok for alle.

- Vi opplever ofte at folk ønsker seg noe de har sett i et interiørmagasin. Det er ikke tvil om at mange av trappene er fine, sier Jan Rune Engen, Key Account Manager hos trappeleverandøren Studio Hagen.

Overlater du jobben til en etablert trappeleverandør, kan du være trygg på at det ikke er større avstand mellom spilene enn 10 cm, at åpne trapper har barnesikringslister mellom trinnene, og at du får håndløpere på begge sider.

- Dette følger med vår leveranse, enten kunden vil eller ikke. Men mye kan jo demonteres, det har vi ikke kontroll på.

Er det ikke greit at folk tar seg til rette i sitt eget hus?

- Hvis det er barn som bor der, bør folk tenke seg nøye om. Har man ikke barn i huset bør man i det minste oppbevare håndløper og barnesikringslister slik at eventuelle nye kjøper kan montere det, mener Engen.

Trappepolitiet

MODERNE STANDARDTRAPP: Modellen Zaragoza fra Studio Hagen viser at et lett og stramt uttrykk er forenlig med forskriftsmessig utførelse. Foto: Foto: Studio Hagen

Forskriftene er ikke der for moro skyld.

Trappereglene Trapp skal ha sikker avgrensing og ha håndlist på begge sider

Inntrinn skal ha sklisikker overflate

Rekkverk skal utformes slik at klatring forhindres

Åpninger i rekkverk skal inntil en høyde på 0,75 m være maksimum 0,10 m Les Byggteknisk forskrift (TEK 10) her. Trappereglene finner du under § 12-16 og § 12-17.

Hver eneste dag kommer 44 barn til legevakt i Norge på grunn av fallulykker i hjemmet, de fleste av dem i trappen, ifølge Direktoratet for samfunnssikkerhet og beredskap.

Forskriftene er heller ikke bare oppfordringer. De er krav, nedfelt i lovverket.

I Norge er det plan- og bygningsmyndighetene som kan svinge pisken i tilfelle brudd på loven.

Men hvem bør smake pisken?

- Entreprenøren er ansvarlig, konstaterer Karen Knobel, virksomhetsleder i Byggesak og Geodata i Oppegård kommune.

Det er nemlig entreprenøren, altså den som bygger trappen, som har ansvar for å sende inn kontrollerklæring som bekrefter at trappen er godkjent.

Samtidig er entreprenøren noen ganger under press i det han kan føle at oppdraget står i fare for å ryke dersom han ikke føyer seg etter tiltakhavers ønsker.

DEKOR FREMFOR HÅNDLØPER: Trapperommet fungerer som et bildegalleri, i tillegg til å være en transportetappe. Mangelen på håndløpere gjør imidlertid at forskriftene ikke blir møtt. Foto: Foto: Jan Larsen

Resultatet kan være at terrenget ikke stemmer med kartet; at trappen ikke samsvarer med kontrollerklæringen.

RIKTIG TRAPP: Alle krav er oppfylt i trappen designet av interiørarkitekt MNIL Trond Ramsøskar. Den herdete glassveggen sørger at tapetet i trappeløpet kommer til sin rett. Foto: Foto: Sveinung Bråthen

Rykker dere ut til folk når dere får snusen i trapper som ikke følger forskriftene?

- Nei, men dersom vi er på befaring og kommer over en trapp som mangler godkjenning, vil vi kunne ta affære.

Så hvis man har en trapp som ikke er godkjent bør man ikke invitere kommunen på kaffe?